བོད་སིལ་བུར་ཐོར་ཡང་ལྷ་སའི་གྲོང་ཁྱེར་འདི་སྔར་བཞིན་བོད་ཀྱི་རིག་གནས་དང་དཔལ་འབྱོར་གྱི་ལྟེ་བར་གྱུར་པ་ལ་འགྱུར་བ་གང་ཡང་མ་སོང༌།དེ་ནི་སྲོང་བཙན་སྐབས་སུ་ལྷ་སར་ལྷ་ཁང་མང་བོ་བཙུགས་པའི་རྐྱེན་གྱིས་ཡིན་སྲིད།རྗེས་སུ་ས་སྐྱ་བ་ནས་བོད་གཅིག་གྱུར་བྱུང་ན་ཡང་ཁོང་ཚོ་ཆབ་སྲིད་ལྷ་སར་མ་བཙུགས་པར་ས་སྐྱ་དང་སྣེ་གདོང༌།རིན་སྤུངས།གཙང་སོགས་སུ་བཙུགས་པ་རེད།ཡིན་ན་ཡང༌།རྗེ་ཙོང་ཁ་བའི་སློབ་རྒྱུན་དང་བཅས་པས་ལྷ་སའི་མཐའ་སྐོར་དུ་དགོན་པ་མང་བོ་བཏབ་ཅིང༌།ལྷ་སར་སྨོན་ལམ་ཆེན་མོ་བཙུགས་པ་ལ་བརྟེན་ནས་ལྷ་ས་འདི་དངོས་ནས་ལྷ་སར་གྱུར་ཅིང་བོད་ཀྱི་ཆོས་སྲིད་ལུགས་གཉིས་ཀྱི་མཚོན་བྱེད་ཅིག་ཏུ་གྱུར།ངས་འདི་ལྟར་བསམ་དུས་རྗེ་ཙོང་ཁ་བར་བོད་ཀྱི་མདུན་ལམ་ལ་འདི་ལྟ་བུའི་ཐུགས་དགོངས་ཡོད་མེད་མི་ཤེས་ཀྱང་ཁོང་གིས་ལྷ་ས་ལ་བཞག་པའི་བྱས་རྗེས་དང་དེས་བོད་ཀྱི་སྲིད་འབྱོར་རིག་གསུམ་ལ་ཐོན་པའི་དགེ་མཚན་དེར་ཧ་ལས་སོང༌།